text: HA'er anklages for at stå bag en serie indbrud
  25 april 2011 kl. 12.27
  På torsdag begynder en retssag om indbrud for 4,6 mio. kr.
  2 x æg, O X m sk, AJ sofa.
   
  Den slags forkortelser blev omhyggeligt noteret ned, da et medlem af Hells Angels og hans kammerat beskrev de villaer, som skulle tømmes for værdier.
  Det påstår politiet i hvert fald.
  Ægget-stole, Oxchair med skammel, Arne Jacobsen-sofaer, PH-lamper og andre værdifulde ting var i kikkerten.
  Indbruddene er sket både i private hjem, sommerhuse og virksomheder i Varde, Vejle, Aalborg, Esbjerg og andre steder, fremgår det af anklageskriftet.
  I alt blev det planlagt at stjæle ting for cirka 4,6 millioner kroner.
  På internettet blev der fundet salgsopstillinger for villaer, og derefter blev der lavet notater om værdifulde møbler, B&O-anlæg og andre ting.
  "Dyrt" står der således om en bestemt villa i Holsted.
  Retssagen begynder torsdag.
  